En mand iført elefanthue har sent tirsdag aften truet en ekspedient med en pistollignende genstand

Røveriet skete tirsdag aften omkring klokken 21 mod købmandsbutikken på Nymøllevej i Farstrup vest for Nibe. Det var en maskeret mand, der gik ind i købmandsforretningen og truede ekspedienten til at udlevere penge og cigaretter. Han havde en pistollignende genstand i hånden. Derefter stak røveren af til fods. Politiet eftersøgte gerningsmanden med hundepatruljer og patruljer, men uden held. Han beskrives som dansk. Han var iklædt en sort trøje, grønne bukser, elefanthue og grå strikhue oven på. Har du oplysninger i sagen, så kontakt Nordjyllands Politi på 1-1-4.